   Penıstiń (jynystyq múshe - qasanyń) qaterli isigi Erlerdiń reprodýktıvti júıesiniń aǵzasy – jynystyq múshede paıda bolatyn qaterli isiktiń túri – penıstiń (qasanyń) qaterli isigi atalady. Mazmuny

t



















 
Jalpy aqparat

Erlerdiń reprodýktıvti júıesiniń aǵzasy – jynystyq múshede paıda bolatyn qaterli isiktiń túri – penıstiń (qasanyń) qaterli isigi atalady.



Erlerdiń reprodýktıvti júıesi


Sebepteri

Aýrýdyń paıda bolýynyń naqyt sebepteri belgisiz.

Sháýettiń jınalýy, jynystyq músheniń kúpeginiń astynda jaǵymsyz ıisti qoımaljyń zattektiń jınaqtalýy jynystyq músheniń qaterli isiginiń damý qaýpin arttyrady.

Súndetke otyrǵyzylmaǵan, kúpek aýmaǵynyń tazalyǵyn qadaǵalamaıtyn erler, sondaı-aq, úshkir kondıloma nemese adam papılomasy vırýsy (VPCh) bar erler osy sırek aýrýdyń paıda bolý qaýpine beıim keledi.


Sımptomdary    
                           
* Jynystyq múshedegi oıyqjaralar

* Penıstegi aýyrsyný jáne qan ketýi (aýrýdyń asqynýynda bolýy múmkin)


Dıagnostıka

Dáriger medıtsınalyq tekserýdi ótkizedi, onyń barysynda syrtqy pishini bezeý nemese súıel sekildi túzilis anyqtalady. Bul túzilis, ádette, penıstiń ushynda ornalasady.

Qaterli isik dıagnozyn qoıý úshin osy túzilistiń bıopsııasy jasalady.  


Emdeý

Emdeý isiktiń ólshemine jáne ornalasýyna, taralý aýdanyna baılanysty.

Jalpy, qaterli isikti emdeýge kiretinder:

* Hımııalyq emdeý – qaterli isik jasýshalaryn joıatyn dárilik preparattardy qabyldaý

* Sáýlelik emdeý – isikti joıý úshin kúshti rentgen sáýlesi qoldanylady.

* Operatıvtik emdeý – qaterli isikti hırýrgııalyq jolmen alyp tastaý.

Eger isik shaǵyn bolsa, nemese jynystyq músheniń ushyna jaqyn ornalassa, penıstegi qaterli isik aýmaǵyn ǵana alyp tastaý operatsııasy jasalady. Isiktiń naqty ornalasýyna saı operatsııa glansektomııa nemese ishinara penektomııa atalady. Keıbir isikterdi emdeý úshin lazerlik operatsııa qoldanylýy múmkin.

Kúrdeli isikter úshin jynystyq músheni tolyq alyp tastaý qajet (jappaı penektomııa). Bul jaǵdaıda organızmnen nesepti shyǵarý úshin shaptyń aýmaǵynda jańa tútik jasalynady. Bul shara ýretrostomııa atalady.

Operatıvtik aralasýmen qatar hımııalyq emdeý qoldanylady. Ádette, jynystyq músheniń qaterli isigin emdeý úshin tsısplatın, ıfosfamıd, paklıtaksel taǵaıyndalady.

Sáýlelik emdeý, kóbinese,  hırýrgııalyq aralasýmen birge usynylady. Mundaı jaǵdaıda syrtqy sáýlelik emdeý qoldanylady. Bul ádis penısti syrtynan sáýlelendirýdi qamtamasyz etedi. Syrtqy  sáýlelik emdeý aptasyna 5 ret, 6-8 apta boıy jalǵasady.


Boljamy

Erte anyqtalyp, emdelse, boljamy oń bolýy múmkin. Jynystyq  músheniń qaterli isiginde 5-jyldyq tiri qalý  65% quraıdy. Nesep shyǵarý jáne jynystyq qyzmet penıstiń birshama bóligin alyp tastaǵanda da saqtalýy múmkin bolady.


Múmkin asqynýlary

Jynystyq  músheniń qaterli isigi aýrýdyń bastapqy satysynda da basqa aǵzalarǵa jıi taraıdy.


Qashan dárigerge kóriný qajet

Jynystyq  músheniń qaterli isiginiń sımptomdary bolsa, dárigerge kórinińiz.


Aldyn alý

Súndetke otyrǵyzý qaýipti azaıtady. Súndetke otyrǵyzylmaǵan erlerge jasynan kúpekti tazartýdy túsindirý qajet, bul olardyń jeke gıgıenasynyń quraýshysy.

Jeke gıgenany saqtaý jáne qaýipsiz jynystyq qatynasty qoldaý, jynystyq qatynasta seriktesterdiń sanyn shekteý, AITV ınfektsııasynyń aldyn alý maqsatynda prezervatıvter qoldaný jynystyq  músheniń qaterli isiginiń damý qaýpin azaıtady.


Sınonımdary

Jynystyq   músheniń qaterli isigi; penıstiń jalpaq jasýshaly qaterli isigi.

Aqparat kózi: AQSh Ulttyq densaýlyq ınstıtýttarynyń málimetter qory: http://www.nlm.nih.gov/medlineplus/ency/article/001276.htm

Aýdarmashy: Asel Stambekova, HealthSity jobasynyń derbes úılestirýshisi

Redaktsııalyq alqa:

Almaz Sharman, medıtsına professory

Lázat Aqtaeva, m.ǵ.d.

Sálim Smaıylov, b.ǵ.k.    